Diari Oficial de la Generalitat Valenciana


Sumari del DOGV 9867, del 10-06-2024 (2024/5339)

RESOLUCIÓ de 26 de febrer de 2024, de la sotssecretària de la Vicepresidència Primera i Conselleria de Cultura i Esport, per la qual es disposa la publicació de l'addenda al conveni de col·laboració entre la Generalitat, mitjançant la Vicepresidència Primera i Conselleria de Cultura i Esport, i l'Ajuntament d'Alacant per a la gestió del Centre de Tecnificació Esportiva d'Alacant i el desenvolupament d'activitats esportives, tecnificació i alt rendiment.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9867

Data del DOGV
:   10-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5339


Data del document
:   26-02-2024

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Descriptors 

:   * Vicepresidència Primera i Conselleria de Cultura i Esport

RESOLUCIÓ de 26 de febrer de 2024, de la sotssecretària de la Vicepresidència Primera i Conselleria de Cultura i Esport, per la qual es disposa la publicació de l'addenda al conveni de col·laboració entre la Generalitat, mitjançant la Vicepresidència Primera i Conselleria de Cultura i Esport, i l'Ajuntament d'Alacant per a la gestió del Centre de Tecnificació Esportiva d'Alacant i el desenvolupament d'activitats esportives, tecnificació i alt rendiment.  
  
 [2024/5339]  
La Generalitat, a través de la Vicepresidència Primera i Conselleria de Cultura i Esport, i l'Ajuntament d'Alacant han subscrit amb data 29 de novembre de 2023, amb la tramitació reglamentària prèvia, una addenda al conveni de col·laboració entre la Generalitat, mitjançant la Vicepresidència Primera i Conselleria de Cultura i Esport, i l'Ajuntament d'Alacant per a la gestió del Centre de Tecnificació Esportiva d'Alacant i el desenvolupament d'activitats esportives, tecnificació i alt rendiment.  
En compliment del que establix la clàusula tercera de l'esmentada addenda, que ha quedat inscrita en el Registre de convenis de la Generalitat amb el número 0091/2024, és procedent la seua publicació en el Diari Oficial de la Generalitat Valenciana, i figura com a annex a esta resolució.  
  
València, 26 de febrer de 2024.- La sotssecretària de la Vicepresidència Primera i Conselleria de Cultura i Esport: María Eugenia Vives Arlandis.  
  
  
Addenda al conveni de col·laboració entre la Generalitat, mitjançant la Conselleria d'Educació, Cultura i Esport, i l'Ajuntament d'Alacant, per a la gestió del Centre de Tecnificació Esportiva d'Alacant i el desenvolupament d'activitats esportives tecnificació i alt rendiment.  
  
Alacant,   
Reunits  
D'una banda, Vicente José Barrera Simó, vicepresident primer i conseller de Cultura i Esport, en nom i representació de la Generalitat, en virtut del nomenament efectuat per Decret 11/2023, de 19 de juliol, del president de la Generalitat, pel qual nomena les persones titulars de les vicepresidències i de les conselleries, i que actua en virtut de les facultats conferides per l'article 6.3 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i per l'article 28.g de la Llei 5/1983, de 30 de desembre, del Consell i que està especialment autoritzat per a la subscripció d'aquesta addenda per l'Acord del Consell de 25 d'octubre de 2023.  
  
D'una altra, Luis Barcala Sierra, alcalde d'Alacant, en nom i representació d'aquest Ajuntament, en virtut de les facultats conferides per l'article 124.4 de la Llei 7/1985, de 2 d'abril, reguladora de les bases del règim local, i autoritzat per a la subscripció d'aquesta addenda, per l'Acord de la Junta de Govern Local adoptat en la sessió de 19 de setembre de 2023.  
Les dues parts que actuen en representació i amb les facultats que els seus respectius càrrecs els confereixen,   
  
Manifesten  
I. La Generalitat, d'acord amb el que s'estableix en l'article 49.1.28 de l'Estatut d'Autonomia de la Comunitat Valenciana, exerceix competència exclusiva en matèria d'esport i oci. Aquesta competència és exercida per la Vicepresidència Primera i la Conselleria de Cultura i Esport, com a departament de l'Administració de la Generalitat competent en matèria d'esport, i té, d'acord amb l'apartat 14 de l'article 3 de la Llei 2/2011, de 22 de març, de l'esport i l'activitat física de la Comunitat Valenciana, entre les línies generals d'actuació, la de promoure mesures i programes que afavorisquen i faciliten la pràctica de l'esport de competició.  
II. El Decret 10/2023, de 19 de juliol, del president de la Generalitat, pel qual es determina el nombre i la denominació de les conselleries, i les seues atribucions, assignen a la Vicepresidència Primera i Conselleria de Cultura i Esport les competències en matèria de cultura, promoció cultural, patrimoni cultural i esport.  
III. L'Ajuntament d'Alacant, d'acord amb l'article 25 de la Llei 7/1985, de 2 d'abril, reguladora de les bases del règim local, té com a competències pròpies exercir en els termes de la legislació de l'Estat i de les comunitats autònomes les matèries següents: «l) Promoció de l'esport i instal·lacions esportives i d'ocupació del temps lliure».   
IV. El Centre de Tecnificació Esportiva d'Alacant està catalogat com a tal pel Consell Superior d'Esports,mitjançant Resolució de 19 de març de 2001 (BOE número 130, de 31 de maig de 2001). Té per objecte dotar dels recursos humans, materials i serveis especialitzats necessaris perquè els esportistes i les esportistes d'elit puguen desenvolupar la seua activitat esportiva d'alt rendiment amb la qualitat necessària.  
V. Actualment, els programes de tecnificació que es desenvolupen en el centre són: judo, bàdminton, tenis de taula, gimnàstica rítmica, orientació i rem, reconeguts per la Direcció General d'Esport. Així mateix, dona servei a altres entitats i esportistes de diferents modalitats esportives. Es tracta d'una instal·lació amb unes característiques tècniques i funcionals que la fan apta per a complir els objectius de fomentar i promocionar tant l'esport de base com el d'elit.  
VI. El Centre de Tecnificació Esportiva d'Alacant és un immoble que consta en l'Inventari General de Béns i Drets de la Generalitat Valenciana. Figura l'Ajuntament d'Alacant com a propietari, i s'indica la seua cessió a la Generalitat Valenciana per un període de 25 anys. Finalitzat el període de cessió a la Generalitat en juny de 2020, la propietat, gestió i ús del Centre de Tecnificació corresponen a l'Ajuntament d'Alacant, amb uns certs drets reservats a la Generalitat.  
Així ho confirma el conveni subscrit entre els signants el 7 d'octubre de 2021, la clàusula tercera del qual estableix el següent:   
Entre l'1 d'agost de 2023 i el 31 de juliol de 2024 es desenvoluparà un segon període en el qual l'Ajuntament d'Alacant assumirà la gestió del centre amb la col·laboració de la Generalitat.   
Així, l'Ajuntament d'Alacant, per a aquest segon període, es compromet a:  
a) Mantindre les instal·lacions per al fi esportiu i en perfecte estat de conservació. Garantir que la instal·lació es mantindrà oberta al públic, així com la cobertura dels costos de personal i de manteniment de la instal·lació. Garantir l'ús dels espais i horaris actualment destinats o similars, per als fins de tecnificació esportiva i serveis de suport a l'esportista.  
b) Assumir la neteja, control d'accessos, consergeria, seguretat i manteniment, així com l'explotació econòmica i gestió administrativa del centre. Tindre actualitzat el cens d'instal·lacions esportives del municipi i estar donats d'alta en el programa OnEsport, incloent-hi el Centre de Tecnificació Esportiva.  
d) Aprovar els preus públics o taxes, vigents a partir de l'1 d'agost de 2023, dels serveis prestats al Centre de Tecnificació Esportiva d'Alacant, que recolliran l'exempció de les activitats o esdeveniments organitzats o subvencionats per la Generalitat.  
e) Dirigir, coordinar i planificar les activitats, tant ordinàries com extraordinàries, amb la dotació del personal tècnic i administratiu necessari.  
f) Assumir els costos i subministraments inherents a l'immoble.  
g) Fer constar, en qualsevol informació publicada i en llocs preferents d'aquest centre, la col·laboració de la Generalitat mitjançant la Conselleria d'Educació, Cultura i Esport, ateses les característiques del manual d'identitat corporativa i el model facilitat per la Generalitat. Així mateix, garantirà l'exposició del logotip del Consell Superior d'Esports, identificant la instal·lació com a Centre de Tecnificació Esportiva oficialment reconegut per aquesta institució.  
h) Potenciar el Centre de Tecnificació com a seu d'esdeveniments esportius d'interés general, en l'àmbit nacional i internacional, amb la col·laboració de l'àrea municipal encarregada del turisme esportiu. Elaborar un calendari d'aquesta mena d'esdeveniments al Centre de Tecnificació.  
i) Elaborar un Pla Estratègic Esportiu Municipal que tindrà com a objectiu, entre altres, presentar un projecte esportiu i de ciutat que estimule les federacions esportives a desenvolupar les seues activitats dins del municipi d'Alacant.  
j) Incloure el Centre de Tecnificació Esportiva d'Alacant en el futur catàleg d'instal·lacions la ciutat d'Alacant, en el qual tindrà un lloc de preeminència. Aquest document servirà de resum de les instal·lacions esportives de la ciutat d'Alacant per a les entitats públiques i privades que desenvolupen activitats esportives en el terme municipal d'Alacant.  
  
k) Donar publicitat al conveni d'acord amb el que s'estableix en l'article 12 del decret 105/2017, de 28 de juliol, pel qual s'aprova l'article 12 del Decret 105/2017, de 28 de juliol de 2017, del Consell.  
  
La Conselleria d'Educació, Cultura i Esport de la Generalitat Valenciana, per a aquest segon període es compromet a:  
a) Dirigir i potenciar els programes de tecnificació, coordinadament amb l'Ajuntament, segons estableix la Llei 2/2011 en els articles 39 i 40.  
b) Mantindre els serveis de suport a l'esportista que, segons l'article 41 de la Llei 2/2011, són un conjunt d'accions de caràcter multidisciplinari, basades en les ciències aplicades a l'esport, a través dels serveis de revisió mèdica i valoració funcional i física d'esportistes, que consisteixen en proves, controls i revisions per a esportistes que integren els diferents programes de tecnificació esportiva i esportistes d'elit segons el Decret 39/2020, del Consell. Aquests serveis continuaran prestant-se en les actuals dependències de la cota 9 i 12 del Centre de Tecnificació Esportiva d'Alacant.  
c) Fomentar i incrementar les modalitats esportives que actualment no estan dins dels programes de tecnificació i que podrien ser objecte de classificació per la Direcció General d'Esport o el Consell Superior d'Esports.  
d) Subvencionar les obres, adaptacions, reparacions i equipaments del Centre de Tecnificació, abans de la finalització del present conveni i la seua possible pròrroga, referents als conceptes següents i en la mesura de les disponibilitats pressupostàries:  
1. Obres per a la reducció de consum d'energia elèctrica, aigua i combustibles.  
2. Obres en l'adaptació de la instal·lació, segons la normativa actual, a persones amb mobilitat reduïda i diversitat funcional.  
3. Obres de reparació de la coberta i reducció d'humitats.  
4. Adquisició d'equipament per a ús esportiu i del centre de medicina esportiva.  
e) Realitzar totes les actuacions necessàries per a potenciar la tecnificació a la ciutat d'Alacant. Per a això, la Direcció General d'Esport ha iniciat les gestions amb la Conselleria d'Educació, Cultura i Esport, per a classificar, almenys, un Institut d'Ensenyament de Secundària o Centre Formació Professional, que puga adaptar els seus horaris lectius a les característiques i necessitats horàries d'esportistes d'elit i alt rendiment i que puguen compatibilitzar la pràctica esportiva amb els seus estudis.  
  
f) Designar, almenys, un/a tècnic/a de gestió de l'esport qui coordinarà, supervisarà i realitzarà el seguiment dels programes de tecnificació i dels serveis de suport a l'esportista situats al Centre de Tecnificació Esportiva d'Alacant.  
g) Les obligacions econòmiques que es pogueren assumir en aquest segon període seran a càrrec del capítol VII del programa pressupostari Foment de l'Activitat Esportiva 457.10, adscrit a la Direcció General d'Esport, d'acord amb la previsió següent:  
- Exercici econòmic 2023, 99.158,66 euros.  
- Exercici econòmic 2024, 140.398,22 euros  
Totes dues parts consideren que les obligacions adquirides a través de l'esmentat conveni de 2021 han de continuar plenament vigents. No obstant això, la Generalitat, davant les dificultats que es plantegen per l'ajuntament per a assumir tota la dotació econòmica que genera el Centre de Tecnificació, té la intenció de col·laborar sempre que siga possible perquè la instal·lació es mantinga oberta amb les prestacions imprescindibles per al seu correcte funcionament, tenint en compte la seua envergadura i el servei important que presta a l'esport i a la ciutadania en general.   
Per tant, mitjançant la present addenda, la Generalitat es compromet a assumir les despeses derivades dels serveis de neteja, el manteniment tècnic del centre, el servei d'atenció als usuaris i el control i obertura i tancament del Centre de Tecnificació d'Alacant, així com les despeses dels consums d'aigua i energia, fins que les factures estiguen a nom de l'Ajuntament d'Alacant.   
Queden intactes i vigents la resta d'obligacions assumides pel conveni de 2021.   
VII. Les entitats signatàries de la present addenda coincideixen en la fonamental labor de promoció, difusió i tecnificació de l'esport que permet el Centre de Tecnificació, per la qual cosa manifesten la voluntat de signar aquest document.   
VIII. La Llei 40/2015, d'1 d'octubre, de règim jurídic del sector públic, va implantar un nou règim legal dels convenis administratius. A aquest efecte, els convenis interadministratius o de col·laboració entre administracions públiques són una tècnica més de cooperació i serveixen d'instrument per a posar en comú l'exercici de les seues competències i facilitar la consecució d'objectius d'interés general.  
Per tot això, les parts acorden signar el present acord amb les següents   
  
Clàusules  
  
Primera. Modificació de la clàusula tercera del conveni de 7 d'octubre de 2021  
S'afig l'apartat següent a l'esmentada clàusula tercera, al final d'aquesta, amb el contingut següent:   
Així mateix, entre l'1 d'agost de 2023 i el 31 de desembre de 2023 la Generalitat assumeix les següents obligacions econòmiques amb càrrec al capítol 2 del programa pressupostari Foment de l'activitat esportiva 457.10, aplicació pressupostària 09.03.02 de l'exercici econòmic 2023, quedant, no obstant això, condicionades a l'efectiva existència de crèdit adequat i suficient.  
1. Les despeses derivades del funcionament dels serveis que es presten en el Centre de Tecnificació, corresponents al servei de neteja, al manteniment tècnic del centre, al servei d'atenció als usuaris i control i obertura i tancament del Centre de Tecnificació d'Alacant, en els mateixos termes en què es prestava fins al 31 de juliol de 2023, i si és el cas, les despeses que siguen necessaris per a dur a terme aquests manteniments.  
2. Les despeses dels consums d'aigua i energia, fins que les factures estiguen a nom de l'Ajuntament d'Alacant.   
Tractant-se de despeses de funcionament imputables al capítol II del Pressupost de la Generalitat, no es fixa una quantia exacta determinada, estimant-se, no obstant això, un import màxim de 150.000 euros (cent cinquanta mil euros) de l'exercici corrent.   
S'assumiran exclusivament les despeses que aquests conceptes s'hagen generat des de l'1 d'agost de 2023 fins al 31 de desembre de 2023, sent aquesta obligació improrrogable.   
Aquestes obligacions econòmiques són independents i addicionals a les fixades en el conveni signat entre les parts el 7 d'octubre de 2021, que continua vigent.   
  
Segona. Comunicació a la Comissió Europea  
La present addenda no necessita la notificació a la Unió Europea, perquè no hi concorren els requisits de l'apartat 1 de l'article 107 del TFUE, segons disposa el Decret 128/2017, de 29 de setembre, del Consell, ja que aquesta no suposa cap avantatge econòmic perquè es tracta d'abonar unes despeses d'una instal·lació pública generades pels serveis necessaris per al seu funcionament.  
  
Tercera. Publicitat  
La present addenda serà objecte de publicació tant en el Portal de Transparència de la Generalitat (gva Oberta) com en la pàgina web de l'Ajuntament d'Alacant, en virtut de la Llei 1/2022, de 13 d'abril, de Transparència i Bon Govern de la Comunitat Valenciana.   
Així mateix, serà objecte de publicació en el DOGV, i també la seua possible modificació, addenda, suspensió i extinció.  
  
Quarta. Vigència  
La present addenda es perfecciona des del dia de la seua signatura i té efectes retroactius des de l'1 d'agost de 2023.   
  
València, 29 de novembre de 2023.  
  
El vicepresident primer i conseller de Cultura i Esport: Vicente José Barrera Simó.  
L'alcalde de l'Ajuntament d'Alacant: Luis Barcala Sierra.